पाएं अपने शहर की ताज़ा ख़बरें और फ्री ई-पेपरडाउनलोड करें
नई दिल्ली. दिल्ली के मुख्य चुनाव अधिकारी ने गुरुवार को सभी राजनीतिक दलों के प्रतिनिधियों को मतदाता सूची से काटे गए उन 12 लाख से अधिक नामों की सूची सौंपी है जो मतदाता मर चुके हैं, बदले पते पर रह रहे हैं या जिनका नाम सूची में दो स्थानों पर था।
सीईओ विजय देव ने बताया कि सीईओ कार्यालय ने स्वत: संज्ञान लेकर मतदाता सूची से ऐसे नामों को काट दिया था। सूची को साफसुथरा बनाने की प्रक्रिया में पारदर्शिता बरतने के लिए राजनीतिक दलों को यह सूची सौंपी गई ताकि वह इनमें से कोई दावा या आपत्ति दर्ज करा सकें।
नवंबर में होने वाले विधानसभा चुनाव के लिए सीईओ कार्यालय एक जुलाई से स्पेशल समरी रीविजन शुरू करने जा रहा है। विजय देव ने कहा कि दिल्ली के मतदाता एक से 22 जुलाई के बीच अपने दावे व आपत्तियां दर्ज करा सकेंगे। फाइनल मतदाता सूची 2 सितंबर को प्रकाशित होगी।
दिल्ली में रहने वाला कोई भी नागरिक जिसकी आयु एक जनवरी 2013 को 18 साल हो चुकी है, वह समरी रीविजन के दौरान अपना नाम दर्ज करवा सकता है। उन्होंने कहा कि चुनाव कार्यालय ने विशेष अभियान चलाकर सूची में युवाओं व महिलाओं के नामों को जोड़ा है। पिछले एक साल में मतदाता सूची में 8.2 लाख नए नाम दर्ज किए गए जिनमें से चार लाख से अधिक नाम अक्टूबर से जनवरी तक चले समरी रीविजन में जोड़े गए।
15 जनवरी के बाद भी 4.5 लाख मतदाताओं के नाम जोड़े गए। फिलहाल मतदाता सूची में 1.12 करोड़ मतदाता हैं। समरी रीविजन के बाद भी नामांकन की अंतिम तारीख से पहले तक सूची में नाम दर्ज करने की प्रक्रिया जारी रहेगी।
उन्होंने कहा कि पिछले 10 महीनों में 55 हजार डुप्लीकेट मतदाताओं के नाम सूची से काटे गए हैं इन मतदाताओं के नाम उत्तर प्रदेश व हरियाणा के सीमावर्ती जिलों की मतदाता सूची में भी था।
उन्होंने कहा कि सबसे बड़ी सफलता इस मामले में मिली है कि नॉन इमेज वोटर की संख्या 8 लाख से घटकर 2.78 लाख रह गई है। उन्होंने दावा किया कि चुनाव तक दिल्ली की मतदाता सूची 100 फीसदी फोटो मतदाता सूची होगी। उन्होंने बताया कि मतदाता एसएमएस के जरिए भी महज अपना एपिक नंबर इस्तेमाल करके अपनी डिटेल जान सकते हैं।
इस पहल को मूर्त रूप देने के सिलसिले में सीईओ कार्यालय ने 1.58 लाख डुप्लीकेट एपिक नंबर और 9 हजार अधूरे एपिक नंबर में सुधार किया था। यह सुविधा भी एक जुलाई से उपलब्ध होगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn